khistorydata/jeongjo-sjw-relations huggingface dataset:
정조 20년 · 목
疏略曰災不虛生必有所召今日轉移之機顧不在於殿下方寸中耶臣竊以爲近年以來國有大義理大是非則輒爲勒制而沮抑之大官不能盡其言臺閣不敢畢其說懲討之義莫嚴而輿憤未洩卞明之方政急而國是靡定至若言者獲罪甚非昭代之美事而尙在斥罰之中士趨不端實關世道之深憂而或多歧貳之論義理從此而漸斁民志職此而難壹雖以我殿下挽回丕變之苦心徒見朝象之潰裂而未聞國論之大定夫公議未伸則人心不厭人心不厭則天意未豫於是乎乖氣致異乾道示警其勢之所必至也伏願聖上奮發乾剛益勵聖志事關懲討則亟從三司之請義係卞明則特循群下之情扶植進言之臣而竝賜宥敍矯革衰敗之俗而大闡敎化焉今此賓對之進定實出於遇災求助之聖意臣官以諫名固當竭蹶趨簉而家有私故未敢進身悚蹙尤切亦願聖明亟命鐫削臣職批以大體好矣卿其勿辭行公
정조 20년 · 강
掌令鄭㝡成疏請審辨用人之政賜批
정조 20년 · 목
疏略曰仁天示警愆陽出地乃有昨夕砰轟之響反在純陰閉藏之月此何故也嗚呼自古明哲之君或遇仁愛之警則其所反身而省修者不過曰懋實心行實政以應乎天而殿下誠實之工固無待乎今日之加勉也事天則實心而敬畏莅民則實心而仁恤每事動法祖宗而有法祖之實焉孝悌通于神明而有孝悌之實焉方寸之誠固已上格乎穹蒼則天何必諄諄焉更爲告戒也哉若以政令施措者言之紀綱猶有未振風俗猶有未淳庶官多叢挫之譏守宰少廉謹之譽此謂治道之可憂而若謂今日召災之本則亦未也竊以爲國家用人之政實爲治亂興衰之機也夫忠直恬雅乃君子之輔世側媚詖險卽宵人之病國其於進退消長之際可不卞之早而取之審乎近日以來政懋寬大治尙調劑薫蕕之異臭而猶有雜進之慮涇渭之別流而不無相混之弊誠恐八九分治效便被他末梢之壞了矣今當遇災警惕之日先從用捨間審辨使夫朝象不至於決裂世道咸歸於壹定民志大服治化丕變則自無陰沴之上千而實爲消弭之急務伏願殿下深加三思焉批以言路之開廣豈可曰不可昌言直言可開可廣混淪是非汨董當否而一例不加區別反非來言之道爾其勿辭察職
정조 20년 · 강
禮曹以東萊府使尹長烈倭學罷黜有違格例請推考命罷長烈職
정조 20년 · 목
該曹啓言觀此東萊府使尹長烈狀啓則玉浦倭學尹德祚倭船問情時留船主倭誤稱副官侍奉倭一人謂以二人欲掩其爽實忽稱欠詳無難改問情而終歸於倭人之誤告者極爲痛駭如此儱侗沒覺之類不可置之於倭船問情之列不得已罷黜其代令該院擇差下送云今此玉浦倭學之擧行顚錯萬萬可駭玉浦倭學尹德祚之代令該院急速擇差下送而倭學之不請汰去勘處只以不得已罷黜論啓者有違格例事甚未安請該府使推考尹德祚罪狀令攸司勘處敎以該浦倭學之以不得已罷黜請罪者有關國體卿曹回啓論列雖得宜該府使損體之失不可推考而止施以罷職之典
정조 20년 · 강
推槐院提調李聖圭權▣李秉鼎黃昇源李亨元林蓍喆李鼎運李祖承洪聖淵鄭大容李太亨韓光近權裕
정조 20년 · 강
御熙政堂行儒生殿講試官尹蓍東閔鍾顯李益運南公轍魚用謙李明淵申絢
정조 20년 · 목
具翼善冠袞龍袍陞座試官率儒生入庭行禮訖以次呼名進講
정조 20년 · 강
御春塘臺行去九月十八日瑞葱臺入格人賞典
정조 20년 · 목
先是章陵幸行隨駕侍衛軍兵瑞葱臺入格人因幸行退定今始頒賞于帳殿○別軍職柳相斗柳葉箭貫一中邊一中弓箭一部賜給○宣傳官李栻盧重柳葉箭邊二中各帿弓一張賜給○訓局旗牌官閑良李亨馥柳葉箭貫一中邊二中直赴殿試出身兪漢良等二人邊二中各帿弓一張龍旗奉持閑良李鳳來貫一中邊二中直赴殿試朴宗文貫一中邊一中弓箭一部出身金德禹等二人邊二中各長弓一張賜給○壯勇衛出身李義默柳葉箭貫一中邊四中加資折衝金潤弘貫二中邊二中熟馬一匹崇祿陸重秀貫一中邊三中半熟馬一匹正憲申德就資憲韓大順邊四中各兒馬一匹崇祿李春馨貫一中邊二中邊將除授折衝崔碩輝等三人邊三中各筒箇一部崇政李永植等十九人邊二中各帿弓一張左哨善騎隊出身金得福等三名邊三中各筒箇一部出身全承順等八名邊二中各長弓一張右哨善騎隊良人金益良邊三中筒箇一部兼司僕金道完貫一中邊一中弓箭一部折衝梁世爀等九人邊二中各長弓一張賜給○御營廳駕前別抄折衝張鳳振等三人柳葉箭邊三中各筒箇一部折衝王福珪貫二中弓失一部資憲李明洽等十三人貫一中邊一中各弓箭一部嘉義姜碩儁等三人邊二中各帿弓一張駕後出身高道炯柳葉箭邊四中加資鄭元燮等二人邊三中各筒箇一部出身玄思文等四人貫一中邊一中各弓箭一部孫錫謨等四人邊二中各帿弓一張賜給○出入番內官金昌器柳葉箭邊二中帿弓一張賜給○武藝廳林盛大柳葉箭邊四中金億載貫一中邊二中直赴殿試崔碩重邊三中木二匹朴光弼等四人貫一中邊一中各木布一匹梁洙昌等五人邊二中各木一匹賜給
정조 20년 · 강
行各營賞試射頒賞有差
정조 20년 · 목
先是移御摛文院時以宿衛將士有勞特命試射宣傳官壯勇營將官將校及龍虎營入直將校巡更禁軍兵曹巡更將校訓鍊都監永肅門金虎門入直將官局出身等皆應試各營軍卒前以鳥銃試取將官將校皆令領賞於帳殿命別軍職鄭學畊領壯勇營軍兵於薑田頒賞別軍職李海愚領訓鍊都監龍虎營軍兵於壯元峯下頒賞宣傳官鄭周誠行禁軍頒賞○宣傳官趙濟民李栻柳相穆柳葉箭邊二中各弓箭一部李煥益柳興源金相順李得馨黃勉基邊一中各上弦弓一張賜給○壯勇營哨官前宣傳官金煐柳葉箭貫一中邊二中右職調用前虞候張志近貫一中邊一中把總前兵使李格邊二中各弓箭一部別軍職鄭學畊善騎將前中軍柳相亮哨官司果李魯昌前郡守趙㞳洪棆李運春前訓鍊院副正李成德出身崔翼邊一中各上弦弓一張壯勇衛崇政李永植邊五中折衝崔碩輝貫一中邊三中張安邊四中出身浪世熙韓慶麟貫一中邊二中各邊將除授嘉善金春雲等二人邊三中各兒馬帖一隻壯勇衛直赴柳在源等十七人邊二中各弓箭一部壯勇衛崇祿陸重秀等二人貫一中崇祿李春馨等十五人邊一中各上弦弓一張善騎隊出身鄭德基貫一中邊二中加資曹始剛等二名邊三中各兒馬帖一隻全光秀等三名貫一中邊一中各木二匹出身金景輝等十一名邊二中各木布一匹良人金履換等十七名邊一中各木一匹賜給南小營試放時壯勇營各色軍牙兵兼司僕趙道民鳥銃貫一中邊二中木二匹布一匹吹鼓手兼司僕金春得邊三中木一匹布二匹牙兵良人李孝福邊三中兼司僕除授帳幕軍兼司僕宋昌郁等三名貫一中邊一中牢子兼司僕金得明等十八名邊二中各木布一匹牢子兼司僕金景信等十七名貫一中牢子兼司僕朴道文等一百十五名邊一中各木一匹中司前哨軍良人李興根等五名貫一中邊一中兼司僕李春益等四名邊二中各木布一匹李漢福等五名貫一中黃仁泰等三十二名邊一中各木一匹上番鄕軍右司左哨軍良人鄭有式貫二中邊一中直赴殿試朴岳只貫一中邊一中朴守大等二名邊二中各木布一匹金麗源等三名貫一中金三興等二十名邊一中各木一匹員役使令李二得役人就仁邊二中各木布一匹使令金弘燁等七名邊一中各木一匹賜給○入直兼司僕將折衝申啓文柳葉箭邊一中上弦弓一張賜給巡更禁軍出身韓聖臣柳葉箭貫二中邊二中加資閑良朴宗文邊四中李命訥貫一中邊二中直赴殿試直赴姜弼聖等三人邊三中各兒馬帖一隻出身安民潝等六人貫一中邊一中各弓箭一部折衝金億亮等二十四人邊二中各弓箭一部折衝方處寬等九人貫一中閑良尹殷相等五十五人邊一中各上弦弓一張龍虎營入直軍兵巡令手良人金大順鳥銃邊三中兼司僕除授朴昌根等二名貫一中邊一中各木布各一匹牢子良人朴聖得等八名邊一中各木一匹賜給○兵曹巡更將校嘉善李宗遠閑良金廷訥柳葉箭貫一中邊一中崇祿李春琦邊二中各弓箭一部折衝劉忠澤等五人邊一中各上弦弓一張賜給○訓鍊都監永肅門入直將官局別將前防禦使洪龍鎭柳葉箭邊一中把總前虞候金樂水邊一中各上弦弓一張哨官前宣傳官洪章煥邊三中兒馬帖一隻前察訪安秀民邊一中上弦弓一張將校旗牌官閑良金道默邊二中弓箭一部知彀官閑良朴昌源邊一中上弦弓一張旗牌官閑良李昌孫小布五中直赴殿試入直局出身崔世興柳葉箭邊一中上弦弓一張把守軍良人盧奉得鳥銃邊三中兼司僕除授兼司僕李興培等二名貫一中邊一中金光國等十名邊二中各木布各一匹高雲翼等五名貫一中洪昇雲等九十五名邊一中各木一匹敦化門金虎門把守軍兼司僕崔五福等二名鳥銃貫一中邊二中各木二匹布一匹金振哲等三名貫一中邊一中金得海等十六名邊二中各木布各一匹賜給
정조 20년 · 강
行宣傳官試射命南行宣傳官李得馨李載弘直赴殿試仍命各營助給得馨宴需
정조 20년 · 목
命南行宣傳官以小布試射敎曰今日賞試射時南行宣傳官故右議政貞翼公李浣奉祀孫李得馨四中訓鍊大將李柱國曾孫李載弘五中直赴殿試令該曹今日政竝付司果元戎曾孫登科在古未聞極爲稀貴已令給樂令訓將來待率往貞翼之家在諸武將何異於鼻祖之家其所欣悅何待提敎亦已給樂令諸武將立之馬前遊街此擧爲念故相以聳瞻聆之意也仍命各營助得馨宴需○訓局禁衛營御營廳各給錢三十兩米二石總戎廳給錢二十兩米二石
정조 20년 · 강
命贈參議張厚健後孫胤祚等試射
정조 20년 · 목
胤祚商說小布一中各帿弓一張賜給商說差下禁衛營別軍官隸射胤祚差下御營聽別軍官從自願下送本土射技鍊習後使之上來
정조 20년 · 강
行別軍職冬等試射及新舊別軍職試射
정조 20년 · 목
別軍職冬等試射時別軍職柳相斗朴思弼柳葉箭三中各筒箇一部柳心源二中帿弓一張別軍職曹司試射時李石求柳相斗柳葉箭一中各箭竹十箇賜給
정조 20년 · 목
宣薦內禁衛及額外內禁衛秋冬等試射時內禁衛一番出身成在坤柳葉箭貫一中邊二中加資額外內禁衛出身李憲植邊三中比較貫一中內下筒介一部內禁衛一番出身金星翼邊三中內下弓矢一部賜給
정조 20년 · 강
行武藝廳秋冬等試射
정조 20년 · 목
武藝廳兼司僕安處誼柳葉箭貫一中邊三中鄭源彬玄重大貫一中邊二中直付會試看勢將校壯勇衛崇政張忠顯邊四中熟馬帖一隻賜給
정조 20년 · 강
還御熙政堂行儒生殿講命上齋生通以上生員趙鎭壽等八人明日試製施賞四學齋任儒生等嚴飭肄誦
정조 20년 · 목
自辰時至夜漏二下儒生講訖敎曰今日日次講時上齋生進應講者近百人擧皆突誦可知致力於讀習而旣無純通儒生其中通生員趙鎭壽李箕采進士洪達榮李㷞尹行徹金用默權馥金啓溫等明日使之待令試製後當施賞其餘粗略儒生別無優劣今番則竝置之四學齋任㓜學率多不能開弦所當停擧姑爲參酌令泮長嚴飭肄誦於泮村能誦後草記以爲更試之地
정조 20년 · 강
命關西舊還最久條區別捧納及分排穀物勿限石數事竝依狀請許施
정조 20년 · 목
右議政尹蓍東啓言關西道臣舊還事論啓今玆登聞矣本道舊還五萬二千石分排收捧者蓋以四分一之數行會而舊還未捧專在江邊七邑及龜城等八邑而江邊被水已令全免則五萬二千之數勢難竝督於十餘邑鎭且辛亥以前最久年條至有指徵無處之慮則道啓之不以最久年條爲準且不以五萬二千爲限使辛亥舊還七萬餘數過半收殺爲請者事勢似然必有料量而然最久年條之區別捧納分排穀物之勿限石數竝依請許施義州昌城之全數停捧江邊諸邑之限折半收納竝依前知委惕念擧行公穀之收捧德意之對揚務令竝行於其間者實是道臣目下承宣之責請以此更爲申飭分付從之
정조 20년 · 강
判府事李命植疏陳病狀乞休退賜例批
정조 20년 · 강
遞副修撰沈象奎修撰李景溟副校理高宅謙以鄭東榦李基讓金近淳代之竝前望也
정조 20년 · 목
敎曰未肅拜及在外玉堂許遞前望單子入之以東榦等批下
정조 20년 · 강
命抄啓文臣五月朔親試及四月朔課講明日爲之
정조 20년 · 목
政院啓稟處所敎以便殿爲之
정조 20년 · 강
有政吏曹參判黃昇源參議韓用龜進
정조 20년 · 목
贈領議政邊協諡襄靖甲胄有勞曰襄寬樂令終曰靖贈領議政金麟厚諡文正道德博聞曰文以正服人曰正贈領議政柳珩諡忠景臨亂不忘國曰忠由義而濟曰景贈左議政柳琳諡忠壯臨亂不忘國曰忠勝敵克艱曰壯贈領議政柳爀然諡武愍剛强直理曰武使民悲傷曰愍贈刑曹判書柳炳然諡忠毅危身奉上曰忠强而能斷曰毅判敦寧趙遠命諡貞簡淸白自守曰貞平易不訾曰簡行判府事趙觀彬諡文簡勤學好問曰文正直無邪曰簡贈判府事梁大檏諡忠壯臨亂不忘國曰忠勝敵志强曰壯贈吏曹判書梁誌諡忠愍臨亂不忘國曰忠使民悲傷曰愍贈吏曹判書尹衡甲諡忠康慮國忘家曰忠淵源流通曰康贈左贊成李泰和諡榮敏寵祿光大曰榮應事有功曰敏贈兵曹判書呂榮元諡襄壯甲曺有勞曰襄死於原野曰壯知敦寧兪彥述諡靖憲寬樂令終曰靖行善可記曰憲贈兵曹判書邊應星諡襄惠甲胄有勞曰襄愛民好與曰惠茂豊君楤諡昭愍容儀恭美曰昭使民悲傷曰愍右參贊李翼元諡忠僖慮國忘家曰忠小心畏忌曰僖行判尹韓師直諡靖惠寬樂令終曰靖愛民好與曰惠
정조 20년 · 강
左議政察濟恭以華城公都會榜目馳啓
정조 20년 · 목
濟恭壯啓以爲臣十一日到華城府本府儒生公都會自十二日至十四日連三場設行試官以府內居前正言尹持範前監察崔之聖差定今十五日出榜而本府無講經生願講故依年前定奪製述原額六人外加抄二人以準製講八人之數榜目修正上送○公都會榜目賦十分幼學禹夏永詩四分半幼學柳檾詩四分幼學鄭世豊詩三分半幼學李埅詩三分幼學李秀德賦二分半幼學朴晸源趙裕存崔沐
정조 20년 · 강
御熙政堂召見諸承旨行抄啓文臣親試及課講兼行殿講儒生比較仍下御題于泮宮命到記上齋生應製親試試官金載瓚李晩秀金勉柱徐有榘課講試官金載瓚李晩秀
정조 20년 · 목
承旨持公事入侍也○試官及抄啓文臣儒生入庭行禮訖以東都賓問於西都主人爲賦題以擬漢太史令司馬遷進帝紀以下三百篇爲表題命諸文臣從自願製進以退而學詩爲賦題試儒生仍行四月五月朔課講諸文臣以次呼名進講四月朔副司正洪奭周通居首五月朔權知承文院副正字徐俊輔略居首先是命成均館收十六日食堂到記至是以抄啓親試賦表題爲題令史官齎往試上齋生于明倫堂應製者一百六十四人
정조 20년 · 강
飭大司成尹得孚設行陞試
정조 20년 · 목
承旨李晩秀啓言陞試從速設行事特敎申飭前後屢勤而大司成尹得孚謂有情病一向逡巡昨日日次儒生殿講時身入闕中而陞試一事終不擧行分義事體萬萬未安請從重推考卽爲牌招使之設行敎以從古名碩意見之若此者何限而法典不改則但當遵而行之而已以此自畵有若處義然者古人決不爲此此意嚴飭仍卽牌招斯速擧行
정조 20년 · 강
命掌令吳翰源拔名臺選前承旨吳鼎源銀臺案刊名生墨
정조 20년 · 목
政院以大司憲宋煥箕持平金壽祖鄭宗魯在外執義宋翼孝掌令鄭㝡成呈辭吳輸源未肅拜監察茶時啓敎曰掌令吳輸源之處義極爲駭然傳謄之俗習屢勤飭敎無異於禁令則爲其兄者使其弟冒禁又從以冒當捧入至有刊名之處分則于今幾日監察請牌之啓循例書入者豈成說乎今始聞之來住闕外有若待命然云重臣以下之所不敢爲者渠敢爲之又豈有如許屑越之事乎依前拔其名於臺選俾所知分本職以改差捧傳旨冒禁則冒禁而兄弟之一事竝坐分數稍過前承旨吳鼎源刊名則令知申知悉生墨
정조 20년 · 강
命三明日次對進定於明日兼行常參二十一日輪對待下敎待令當次人先爲受點
정조 20년 · 목
政院以明日拜表相値視事頉稟又以輪對日次取稟有是命
정조 20년 · 강
命今二十日專經文臣漢學文臣殿講處所以便殿爲之
정조 20년 · 강
命刑曹判書李得臣工曹判書申光履漢城判尹權欕越俸三等承旨洪義浩金熙朝重推仍飭因臺啓引義者及不參明日班行者竝禁推
정조 20년 · 목
政院啓言明日常參刑曹判書李得臣工曹判書申光履漢城判尹權欕病不進請竝待開門牌招敎曰今聞刑判判尹以日前臺啓中措語引儀云近來廉防之壞損雖甚可悶以此處義反涉吹覓工判事亦過矣若此則滿朝皆可引義而入於承旨望者亦當一竝引義乎似此駭然之處義莫非舊染汚俗中出來何不聯疏直請杜臺臣之口銷臺廳之鑰乎懸病三堂爲先越俸三等連日徹夜酬應亦必聞之則承宣之無一言請牌亦爲駭然一竝從重推考此後以此引義者及不參於明日班行者該房知悉直捧禁推傳旨
정조 20년 · 강
召見坐直承旨洪義浩金熙朝于便殿考下日次儒生比較上齋生應製試券命日次儒生居首進士金啓溫直赴會試之次生員李箕采給一分上齋生居首以下分等施賞
정조 20년 · 목
召見承旨親考日次儒生及上齋生試券夜漏三下敎曰日次儒生殿講通儒生更試居首賦次上一進士金啓溫依例直赴會試次上生員李箕采給一分上齋生應製表三中生員洪聖肇賦三中一進士申頤朝各給朱書百選一件賦三中進士玄承祚朴大和生員金會淵進士金文欽鄭弼東崔壽亨生員閔致福表三下生員閔師膺進士姜履元生員金明淳金命淵進士安錫良生員沈魯巖賦三下進士李興慶朴呂壽生員韓錫朝進士李翼生員兪益柱進士李英秀沈允之金相任李鎭▣蔡義重金獻行蔡一揆趙圭來蔡顯國宋文顯尹匡烈金重淳洪秉善各給新印韻書一件表次上㓜學吳燧等賦次上進士鄭胄煥等各紙一卷賜給
정조 20년 · 강
待敎李存秀陳疏乞遞賜例批
정조 20년 · 강
御熙政堂行常參次對召見冬至正使沈頤之副使柳焹書狀官李翊模
정조 20년 · 목
右議政尹蓍東曰我國金貨之鼓採禁令雖嚴而潛採日多象胥商賈輩之冒禁通貨於彼國者厥惟久矣且銀貨則漸貴金利則甚博故常定之包雖患不足潛售之金獲利不少徒使彼國覘我產金臣謂與其啓奸竇而輕邦禁無寧通貨路而補國用其爲得失皦然明矣予曰此事予亦有商量者久矣蓋防利之難甚於防川且貨者泉也治貨之術宜如治水因其勢而利導之而已豈可遏而湮之使不得流行哉且金之於我國實是無用之物則以我國無用之物易彼國有用之物實是通有無行貨泉之術也方今我國之銀幣漸貴至於使行之包未充常數則以金換銀歸之實用上得通貨之宜下無冒禁之弊者乃是因時制宜之要道而事係創始正所難愼卿言如此合有商量矣蓍東曰此非擉臣之見爲然曾與開城留守趙鎭寬有所酬酢矣予命鎭寬陳其意見鎭寬曰松民之以此爲言臣亦稔聞蓋金者非寒衣飢食之資也在我國上而無實用之利下而有冒禁之弊其所交易以來者又是無益之物也臣意則以爲自今番使行以我之金換彼之銀俾補國用宜矣予命三使臣進前敎頤之曰卿意何如頤之曰此事公私兩便無容更議而但彼中物情有難遙度始自今行先試其可行與否好矣予曰副使之意何如焵曰臣亦別無異同之見矣予曰私留與上使十分商確爲先試可而無若向來紅蔘事可也予敎蓍東曰昨日政院請牌三重臣之事卿果聞之乎近日朝廷紀綱掃地日前臺臣尹㴠啓語別無可引之端而乃敢强覓引嫌深夜違召致煩酬應事之不誠莫此爲甚昨日傳敎中以舊染污俗言之而此亦十數年來習俗之所使也此輩致位崇高受國厚恩但當圖報之不暇而凡其勢利之趨貪冒之習非止一再獨於此等微細之事强引臺啓泛及之句語欲爲去就之節拍者豈不萬萬駭然乎刑判則以向來草記事今此引嫌亦或無怪而至於判尹事予甚非之尤所慨然者也且李在學事亦豈成說乎日前之還差籌堂實出於含容之意而大抵此重臣之拔擢至此是誰之力予不欲索言而此重臣之負予則多矣予曰待敎李存秀之疏到院退却云近來此等格外拘忌便成弊風三年後初疏却而不納豈成說乎予敎頤之等曰今番方物備入二起若聖節方物只入一起則所餘一起當有區處之道前例何如云耶頤之曰前則或發賣或保授矣予命今番從便爲之予曰使行出來時書册之禁自前截嚴而今番亦須另如申飭毋令冒禁出來也非但異端雜術之書凡經書史集等我國所刊板本稍大正合講讀之資而至於唐板則便於臥看難於繙讀未有箕踞而心不慢者則比之常板不及遠矣至於文綺等物出來事我國之俗罕有衣綾緞者而厚價換貿適足爲煩弊之端至若大楪文緞則有緊於軍服之用此則不可不貿來卿須細看事目務從方便也予曰近來承文提調之規避於政府査對之役己成痼弊此後則耆堂外一竝赴參事永爲定式而每行査對進不進單子必修正以入也今番査對不參之首題者卽彼重臣李秉鼎也當事占便殊甚慨然矣
정조 20년 · 강
命開城府大小南面民所受金川還穀與金川民所受大興餉穀相換姑令捧留白峙倉
정조 20년 · 목
右議政尹蓍東啓言卽見開城留守趙鎭寬所報則以爲大小南面民人所食還穀折米二百六十四石零卽金川平倉穀而平倉移建於邑內相距或至七八十里或百里之遠明年以後又無受還於他官之義今若以兩面民人所受金川穀依數相換於金川民所食大興餉穀田米豆太二千一百二十七石之內則事勢兩便而白峙鎭處在大南面旣有餉穀如以兩面還穀之相換者姑令捧留於白峙倉則新屬峽氓之息肩固爲目下實惠爲辭矣今當新屬之初當以便宜於民爲實惠請竝依報施行之意分付從之
정조 20년 · 강
命以來十一月初六日賜祭于文正公金麟厚家仍賜敎書筆巖書院位版亦以文正改題
정조 20년 · 목
禮曹判書閔鍾顯啓言先正臣文正公金麟厚陞配文廟時本家祠版遣官賜祭賜敎書日子令日官推擇則來十一月初六日爲吉云請以此日知委擧行從之又啓言文正公金麟厚改諡後所享筆巖書院位版當爲改題請知委本道使之擧行從之
정조 20년 · 강
命飭木覓鞍峴兩烽軍勿侵他役畿內諸烽軍復戶保人亦爲一一推給
정조 20년 · 목
兵曹判書鄭好仁啓言木覓鞍峴兩烽軍本無料布故願入者絕罕以近畿良民艱辛充額則各該邑視若尋常輒定他役前後筵稟申飭非至一再近或有更侵之弊畿內諸處烽臺則軍卒有如干復戶保人而官吏輩中間作俑使烽軍往往有不得受食之患云此後則木覓鞍峴兩烽軍毋得以他役侵責畿內諸烽軍復戶保人亦爲一一推給而如是申飭之後下吏如前幻弄或有任置之弊當該守令隨現重勘之意請出擧條嚴飭從之
정조 20년 · 강
遞冬至正使沈頤之所帶廟宮提擧之任
정조 20년 · 목
頤之啓言臣旣銜命出疆所帶宗廟署景慕宮長興庫三提擧竝在當遞之中廟宮提調事體自別仍帶出去尤甚惶悚矣敎以卿言如此卿之所帶兩提擧許遞
정조 20년 · 강
司諫李羽逵陳啓請還收領議政洪樂性箚批不許
정조 20년 · 목
羽逵啓言敬大臣自是九經之第一義也首揆年衰病甚不赴朝堂今日常參又未登筵中書事務之曠廢誠爲可悶而日前箚批中有時政之愆繆卿雖欲匡救得乎之敎此雖出於我聖上軫念老臣俾便調養之盛意而使大臣果有臥閤論道之才則豈無匡救時政之策乎今此批敎在聖朝禮使之道恐有所未盡請還收批旨以盡九經之義敎以更究文勢爾當自覺錯看矣
정조 20년 · 강
罷大司諫閔台爀獻納曹喜有正言尹㴠執義宋翼孝職
정조 20년 · 목
副校理鄭來百啓言今日常參有命於遇災修省之餘勤勵諮訪之意有足欽仰行公諸臺所當一齊進參況有日前飭敎則無端不參極涉未安請不入來諸臺竝施譴罷之典從之
정조 20년 · 강
副校理鄭來百陳啓請留意於朱子戊申封事賜批
정조 20년 · 목
來百啓言臣嘗觀朱子封事深服大賢告君之忠有非後世容悅之比而其中戊申封事六條綱領最爲切至其所謂大本也急務也無一字不出於愛君憂國之誠矣第其指陳時弊切近事情千載之下有足以激切而感發者封事之言固難盡施於今日今日之弊未必盡同於封事而殿下以宋宗秉燭之意置在香案常常披覽有若朱夫子敷陳於今日殿下之前者深存有改無勉之聖念則其於鑑古創今弭災召和之道大有勝於今日廷臣畏首畏尾之言伏願深留聖意焉敎以所陳好矣當留意
정조 20년 · 강
命飭三使幕裨下卒毋得如前作弊於彼地
정조 20년 · 목
掌令鄭㝡成所懷以爲我東以禮義之邦素爲中國之所見待而近聞使行之入于彼境也驛卒馬夫輩欺竊成習奸弊多端站店盤纏惟意減給市肆物貨多方誘奪渠輩看作能事彼人目爲盜賊貽羞他國已無可言而且或假稱裨幕之類許久留館之際託以遊觀無處不往取笑之端無恥之習往往有之此與下屬之貽羞尤有甚焉請今番使行另加飭敎使之嚴束下卒操切幕裨俾無如前之弊敎以以此各別嚴飭
정조 20년 · 강
命畿內列邑勅需米一依定式無敢增益數外加捧還作還穀本色
정조 20년 · 목
掌令鄭㝡成所懷以爲自古畿內元無勅米近年創置雖爲民邑便宜之方而行之未久弊隨以生蓋其設置也各邑還穀中除出幾百石換作勅米名色而斂散取耗歲加添補限以幾石之數定爲幾年之規以一邑言之準以千石之限則初年以還穀換作勅米者爲三百石而明年如之又明年復如之限三年則竝耗條恰滿千石後自其翌年更勿換作亦勿添補事明有定式矣今過幾年蠹弊蝟興各邑之租太諸穀幾盡變爲米條而以米爲名者皆稱勅需及其捧納之際米色極其精鑿斗數過於準捧以價論之倍於他米而元數之外年年增益一戶所納大戶則至於六七石之多殘獨小亦戶不下一二石計其戶而數其石則千石設置之邑將至於二三千石之數此蓋奸吏彙緣幻弄多端守宰不察民受其困請令廟堂行會列邑勅米之數外加捧者一一査出元數則一依定式無敢增益其餘則還作還穀本色俾紓生民之困瘁明示朝家之德意從之
정조 20년 · 강
罷漢城判尹權欕職
정조 20년 · 목
掌令鄭最成所懷以爲漢城判尹權欕强引臺啓之句語作爲去就之節拍殆若自附於辭官之高致而深夜違牌致煩酬應揆以義分此固未妥且以京兆聽訟事多有人言部內禁標之地不許士夫之入葬法意甚嚴而近聞西郊有一班族犯葬於字內地壓逼民村故相與訟卞于京非畢竟民落訟稱冤多端且其犯葬處則尙此仍置論以法意大失訟體請施以罷職之典從之仍敎最成曰論人之事何不以啓辭爲之乎最成引避敎以勿辭亦勿退待○予敎權欕曰西郊禁標內士夫家入葬與民相訟事果有之乎欕曰許多訟牒中臣未能倉卒記得矣予曰旣爲法官此等冒禁之事豈可曰不知乎欕曰向有一班族入葬於常民冢後常民不待官決私自平土事呈卞於臣府故臣於其時常民則治其平土之罪班族則以其禁標內犯葬使卽掘移矣予曰近來判尹事去益駭然昨日引嫌違召致煩深夜酬應已極駭然而今因臺臣所奏親問本事之委折則初以不知爲言終乃掩之不得含糊吞吐者尤爲駭然
정조 20년 · 강
推司諫李羽逵應敎李明淵副校理鄭來百修撰金熙采
정조 20년 · 목
承旨朴宗來以司諫李羽逵府啓未畢之前院啓往先發端應敎李明淵當此常參登筵以循例草記之事陳達副校理鄭來百修撰金熙采旣有合所懷而長僚就坐之後始爲陳達竝請推考從之羽逵引避敎以勿辭亦勿退待
정조 20년 · 강
命監察李秉德司錄嚴思彥竝拿處
정조 20년 · 목
秉德思彥常參時失儀也
정조 20년 · 강
英陵寧陵修補處命待節享時告由擧行仍令道伯問于地方官及寢郞從便修補處酌量知委申嚴木根之飭
정조 20년 · 목
承旨李勉兢別單以爲臣進詣英陵奉審則薍簾三浮懸竹五箇次長竹三箇柳柄器三部水桶二部雉尾箒一部雨傘一柄柳筽一部仰油芚一部竹篩一部鍮爐口一坐黑漆大盤二立中盤三立小盤二立熟手淨衣二件守僕紅衣二件頭巾二件豆泡布四幅付一件行子布三件付斗只布一件竝破仍詣寧陵奉審則丁字閣殿內神門珠簾兩邊縇索太半毀破沙鉢蓋具二立沙磁椀八立沙匙貼二立沙大貼九立沙貼匙九立沙缸一坐大釜一坐水剌鼎一坐食鼎一坐鍮升一柄蘆簟八浮雉尾箒一部守僕紅衣二件薍簾六浮懸竹六箇豆泡布四幅付一件墨漆小盤一立柳筽二部柳同高里一部擔桶一坐竝破俱宜卽速修改敎以令該曹修改而來頭節享告由後爲之又敎曰此別單下畿營令道伯問于地方官及寢郞從便修補處道伯酌量知委後微稟木根則近來每朔或間朔摘奸而爲弊如前更當別般嚴處此意亦令道伯嚴飭
정조 20년 · 강
備局抄啓御史可合人鄭東觀李明淵李龜雲宋翼孝鄭來百鄭景祚朴載淳韓致應金銑鄭晩錫
정조 20년 · 강
以徐美修爲東萊府使備薦也
정조 20년 · 목
得孚違召政院例捧罷職傳旨敎曰處義有關事體傳旨勿施申飭擧行
정조 20년 · 강
飭湖南伯遺棄兒另加搜訪
정조 20년 · 목
全羅監司徐鼎修以道內遺棄兒留養形止及此後嫂訪之道饋飼之節更加嚴飭於列邑馳啓敎以諸道狀本後錄數爻未見加報今年年事雖曰稍熟若能悉心搜訪豈有是乎專由於飭令之緩弛而然卿其嚴飭
정조 20년 · 강
推待敎李存秀承旨金熙朝
정조 20년 · 목
政院啓言御考賞典之自內閣擧行事例卽然而今番殿講通儒生更試賞格傳旨啓下之後臣之矇然請出直赴板事涉越俎誠極惶恐而內閣之不卽擧行致有此違例之擧者亦甚未安請當該入直閣臣推考允之仍敎曰當該承旨推考
정조 20년 · 강
命漢學殿講待在外文臣齊到退行
정조 20년 · 목
因承文院漢學文臣書啓敎以元在外外在外者多明日殿講退行而待其齊到微稟
정조 20년 · 강
命禮堂莊陵奉審時沿路廚傳之弊各別撙節
정조 20년 · 강
冬至副使柳焹縣道陳疏乞遞地部亞堂之任賜例批書狀官李翊模縣道陳疏乞遞玉署之任踏啓字命水原府事目災外加劃二百九十四結二十一負八束仍命守臣曠土着意勸耕分付該曹勿論舊初不名色
정조 20년 · 목
備邊司啓言卽見水原留守趙心泰狀啓則以爲今年穡事無論山沿洞野擧皆登稔別無災實之可言而舊災名色數甚夥然幷川浦沙之仍爲陳棄者合爲三百十四結零該曹劃下二十結外不足災二百九十四結二十一負八束特許加劃事請令廟堂稟旨分付矣今年大同之豐華城居最初無災名之可言則四千結畓總三百餘結執災比他路宜若過濫而舊陳之未頉者川浦沙之陳棄者年年以今災請劃云而取考各年俵結則雖以癸丑之豐亦不下三百餘結以上則登聞之據實可知守護重地事體自別如干結負不必靳持請事目二十結外依加請許劃以爲一一均俵之地允之敎以本府體貌以保障兼湯沐何論加蠲一年亦宜秋無王稅則舊初不二百結年年有之新起加現之前事目之直以二十結分排該曹事難免不審分付守臣曠土則着意勸耕而分付該曹舊初不則此後姑勿擧論
정조 20년 · 강
勘處金吾時囚李秉德嚴思彥韓範敏
정조 20년 · 목
義禁府啓言監察李秉德原情以爲渠以常參官咫尺帳殿混伏三司之班昏迷顚錯萬殞猶輕云司錄嚴思彥原情以爲常參行禮之後旣無啓事而隨衆上殿混廁三司之班擧措顚錯恭竢重勘云請竝刑推得情敎以分揀放送又啓言造紙別提韓範敏原情以爲莫重事大文書所用咨文紙不善看檢比前太劣溺職之罪實無所逃云請刑推得情敎以除刑推議處
정조 20년 · 강
召見時原任大臣閣臣藥院提調及有司堂上關西前伯于摛文院左議政蔡濟恭領敦寧金履素判府事李秉模右議政尹蓍東提學沈煥之原任直提學徐龍輔鄭大容原任直閣金勉柱檢校待敎徐有榘藥院提調沈頤之有司堂上李時秀關西前伯金載瓉
정조 20년 · 목
大臣藥院承候也○左議政蔡濟恭等問候訖仍曰翁主痘症今至何境予曰自昨夕已落數痂今方擇送神吉日於數日間而古例則自觀象監擇日今不必然矣予曰日寒如此移次多日固多難便之端而亦爲卿等甚悶欲於數日內稍移近內差備此便是還御卿等之直宿衛士之輪番皆可撤罷矣予敎安山郡守金載瓚曰安山治道雖於明春動駕能無更貽民弊之患載瓚曰然矣予謂戶判李時秀曰各邑沿路會減雖於動駕前卿須問于畿伯知其所入卽爲會減也又敎載瓚曰安山一郡則容入幾許載瓚曰前官百計架補畢竟不得已貸用於民錢四百八十兩而雇價等節猶不能遍給故臣於到任後貸得營錢八百兩先償民錢竝給雇價而不足亦近二百矣予曰擧一郡他邑可知行會列邑俾卽區處使民邑俱得紓力之地
정조 20년 · 강
命江界之玉洞三江㯖依前知委限十年蠲賦三川坊勸耕三年外加蠲兩年之賦
정조 20년 · 목
予詢于大臣曰箕伯狀啓江界三川坊三江㯖自今年出賦捧稅事便否何如左議政蔡濟恭曰三川坊新入之民卽無恒產之類也其所移接不過數年所謂完實其然豈然而設令眞箇完實如啓中之意續田勸耕限三年勿稅載在法典況此與原居之民能墾久荒之田有所不同則不數年而出賦徵稅未知其穩當至於玉洞三江㯖十年後始爲出稅旣已登聞於朝則今以年事之稍登三川之接壤又從以不及限而猝地出稅則不亦爲罔民之歸乎臣之愚見以朝家之不失信爲貴而已至於三川坊亦稍寬若干年限示信於民恐宜矣領敦寧金履素曰三川坊今秋捧稅事道臣旣因邑報則非無商量而至於玉洞三江㯖當初限年寔出於優恤之德意則未滿年限遽議出賦恐非信朝令之意而茅三江旣許以十年之限則三川以接壤之地其所向隅勢所必至雖不可限以十年更限若干年出稅則庶爲均平之道矣判府事李秉模曰自三川坊許闢之初臣意則自當年出稅然後民志早定可無後弊今於定稅之論別無他見而至於玉洞三江㯖限十年勿徵之意旣經登聞毋論年限之太過與否恐不可到今改限矣右議政尹蓍東曰玉洞三江㯖十年勿稅其時道臣旣已登聞今以三川接壤遽令徵稅殊非信令之意此則不可擧論三川坊則當初民人之自願入墾當年出稅與玉洞三江之募民勸入迥異前道臣金載瓚又以火田稅自今秋捧入以補移鎭措辦之需之意已爲登聞而連年登稔民戶安堵上土移鎭又在目下元田實總之添錄收稅火田執卜之屬之民庫者道臣所請不無意見又如神光鎭所管退標耕種之地北路之厚州許民竝當有定制判府事李秉模當年出稅可無後弊之奏臣意則以爲經法可行矣予曰有司堂上及前道伯各陳所見判府事沈頤之曰三江㯖之十年免賦道臣登聞朝廷許之則今何可以三川之納稅竝及於已許之三江乎此則不可許施而三川三江之民募入願入雖有區別同一新闢之土新移之民則土稅之或收或不收不宜若是斑駁三江之稅旣定十年三川之稅亦略爲闊狹年條使兩地之民均蒙惠澤似好矣前平安監司金載瓚曰三川三江之闢俱在於癸丑年間而三川則土地膏腴民皆願入故依法典定以三年後收稅三江則土地不及三川民不樂赴故寬其限而募其入以至十年乃稅道啓旣徹朝家已許與民立約之後忽復進限催稅大非示信之意此則今不可更議至於三川之三年寬限比之三江雖似太近此亦其時道臣已爲酌量事勢啓聞定制今年已及當捧之限時居之民亦知其當納而今因三江事忽寬三川之稅則此亦非信朝令之義無論三川三江一依當初定制俱勿追後進退似好矣有司堂上李時秀曰朝家旣定年限其在信令之道不可闊狹進退三江㯖收稅一款恐非可論且以三川坊言之初因募入願入之不同雖有十年三年之差異方當設鎭之初宜軫撫恤之道臣意則三川坊出稅之限始自設鎭之年更退數年使新接之民無向隅之歎似好矣敎以玉洞三江㯖等地之十年寬稅何異於兗州田賦必待十有三載然後與共他州乎朱未子曰除却治水八年蠲賦五年總計爲十有三年大抵十年之限倍於禹貢非不知太久且遠前因道啓旣從其請則到今忽地出稅非但先信近於罔民凡有命令之下爲道臣守宰者惟當拱若弘璧而已守宰豈敢輕先報營道臣亦豈敢容易登聞昨欲還送原狀特因尾有別件稟處今聞卿等意僉議亦若予見依前知委遵行事申加嚴飭至於三川坊事諸議參差亦各有據予則曰當此上土移鎭之時攘檿剔柘立治建舍有非鎭將一人所可獨辦者勢將役其民如欲役其民盍亦蠲其稅舊伯雖以移鎭之費當用賦稅惓惓於前狀今奏而從願許入與勸令募入有間則十年之限不必援用應式三年勸耕外加蠲兩年之賦聿追禹甸之成賦遺義政合謀始之體以此施行之意措辭行會而此後四郡土地之次次因民願加闢者只蠲勸耕三年稅以爲例事一體分付亦令度支版籍司載之掌考
정조 20년 · 강
推海西伯徐邁修重推關西伯朴宗甲
정조 20년 · 목
左議政蔡濟恭啓言道臣年分狀啓雖十分登熟之邑稱以稍實者古人之當初命意出於視民事每有所不足故也以故四百年相傳未聞有改之者況啓奏中使用文字便屬一王之制非自下隨意改易者海伯年分狀啓稍實換稱最實事涉未安請該監司徐邁修推考從之○右議政尹蓍東啓言平安監司朴宗甲年分狀啓中災結一款不爲擧論西北兩道比總之規雖與諸路不同狀聞末端例必以列邑災政待槪狀畢到條列登聞爲請而初不擧似殊甚疏忽請該道臣重推從之
정조 20년 · 강
召見奉朝賀金鍾秀于摛文院
정조 20년 · 목
承候也○鍾秀曰翁主痘症極爲平順聞已落痂實爲喜幸矣予曰果然平順矣非但以今番之平順而爲喜亦可見兆始之善矣
정조 20년 · 강
承文提調趙宗鉉等十七人還差李亨元等五人新差金履禧減下
정조 20년 · 목
該院啓言使行迫近提調數少知事趙宗鉉上護軍金文淳兵曹判書鄭好仁判府事沈頤之禮曹判書閔鍾顯大護軍李聖圭李秉鼎吏曹參判黃昇源大司諫閔台爀護軍林蓍喆李鼎運李祖承徐龍輔鰲恩君李敬一左尹鄭大容承旨李益運護軍權裕幷還差承旨李亨元護軍洪聖淵柳焵韓光近李太亨亦爲差下護軍金履禧年滿七十請依定式減下允之
정조 20년 · 강
遣承旨詣溫陵奉審
정조 20년 · 목
敎曰秋奉審姑未爲之左副承旨明日進詣溫陵奉審以來
정조 20년 · 강
領議政洪樂性陳箚乞免賜批
정조 20년 · 목
箚略曰卽見司諫李羽逵啓語言甚切當自覺顏發騂而背出汗百倍愧恧靡所措躬自臣之叨是職朝會則毋論大小一未參班廟務則不分巨細一切委抛每令僚相替行而賢勞私分之不安已無可言而國體之苟簡庸有極哉臺臣之憂歎者非獨臺臣而己卽通朝之所憂歎也臣雖無狀豈於臺臣之言有毫忽如何之意而敢爲此縷縷之計哉夙夜惶慓憂愧積中除見切實的當之言出於司直之地自顧忸怩伏乞聖明亟賜斥免改卜賢德以重相職以幸國事批以亞諫啓語錯看誤謄之爛報率爾容說未會本旨彼當自覺其非子且恕之卿何深引安心調理仍敎曰此批答左承旨往傳仍傳筵敎
정조 20년 · 강
承旨金熙朝陳疏乞郡賜例批
정조 20년 · 강
有政吏曹判書沈煥之參議韓用龜進
정조 20년 · 목
以魚用謙爲大司諫金孝眞爲執義鄭弼祚爲掌令尹益烈爲獻納宋文述爲正言金觀柱爲副應敎朴鍾淳爲副校理鄭民始爲漢城判尹李得臣爲知春秋鄭民始爲宗廟提調李秉鼎爲景慕宮提調
정조 20년 · 강
命城津前僉使李亨復陞敍寶化堡權管蔡遇聖道內僉使差送
정조 20년 · 목
兵曹啓言卽見北兵使鄭觀采狀啓則以爲城津前僉使李亨復自辦物力新築石城城隅山麓新建僧宇以爲瞭望之地寶化堡權管蔡遇聖捐其薄廩城堞公廨軍器什物刻意修改煥然一新宜有酬勞之典令該曹考例稟處云今此城津寶化堡各項修繕數雖不多比諸雄府巨邑尤足可尙請城津前僉使李亨復施以陞敍之典寶化堡權管蔡遇聖自本營相當軍任別爲收用之意分付允之敎以寶化堡權管蔡遇聖以遐陬武士積勞到防能和捐俸出力使公廨城堞軍器無不一新極爲可嘉道內僉使準瓜人作窠口傳差送知所聳勸○以遇聖爲魚游澗僉使口傳也
정조 20년 · 강
命廣州府事目災外加劃三十結
정조 20년 · 목
備局啓言卽見廣州留守徐有隣狀啓則以爲本府今年穡事擧皆登稔別無災損之可言而通計覆沙未移合爲四十結地部劃下十結外不足災三十結持許加劃事請令廟堂稟旨分付矣今年大登到底皆然而如干災損無處無之亦稔歲所不免也以本府幅圓之廣四十結執災可知檢踏之從實請依狀請準數許劃以爲均俵之地允之
정조 20년 · 강
遞景慕宮提調李秉鼎以沈煥之代之前望也
정조 20년 · 목
敎曰明日展拜時提調當爲進參提調李秉鼎許遞前望單子入之以煥之批下
정조 20년 · 강
遞藥房提調具庠以金載瓚代之前望也
정조 20년 · 강
遞戶曹參判柳焵
정조 20년 · 목
焵以出疆陳疏吏曹依例回啓也
정조 20년 · 목
具翼善冠袞龍袍乘輿出永淸門由明政門敦化門入逌膽門至宮大門前降輿就版位再拜陞詣宮內奉審還入齋室
정조 20년 · 강
召見禮曹判書閔鍾顯于齋殿宗廟景慕宮臘享命攝儀冬至臘日中南殿親享事令禮曹知悉
정조 20년 · 목
禮曹啓言宗廟景慕宮臘享大祭與宣陵忌辰正日相値親祭取稟不得循例磨鍊命鍾顯詳考國忌正日親行大享前例入侍鍾顯曰先朝乙酉有傳敎當宁壬子又有受敎定式其後無論齋日正日皆無親行大享之例矣予曰乙酉傳敎及壬子定式皆持入耶鍾顯曰謄出待令矣予命承旨李晩秀讀奏乙酉傳敎曰於社稷與文廟則春秋大祭及釋菜自有定日雖不敢弛張其於太室臘享外禴祠蒸嘗擇日其若相値國忌而動樂行禮於陟降之心何再昨欲爲下敎而非正日故不爲更思之勿論正日齋日國忌日擇日於情於禮俱不可政院詳考日記自前謬規若此則從今釐正噫擇日雖不足於嗣君仰體陟降於嗣君之心輕重若何況臘日亦將擇日乎以此定式施行若無前例而今番其若誤爲擇日當該禮官當處分禮官卽爲詳考以入乙酉七月初八日展拜太廟還御崇賢門時下敎而禮官考例以奏二去丙子七月初九日秋享攝行卽獻陵忌辰祭齋日丙戌七月初九日秋享甲寅七月初九日秋享竝攝行乙卯七月初九日秋享親行甲子七月初九日秋享癸未七月初九日秋享竝攝行二去乙酉十二月初五日臘享戊子十二月初五日臘享竝攝行卽崇陵忌辰祭正日丙戌十二月二十三日臘享己丑十二月二十三日臘享竝攝行卽宣陵忌辰祭齋日戊戌十二月初四日臘享攝行卽崇陵忌辰祭齋日丙子十二月初八日臘享攝行卽長陵忌辰祭齋日讀訖復讀壬子傳敎曰臘日卽溫陵忌辰也臘享異於時享日期不可進退太廟第五室以上固有所重而竊伏恭惟永寧殿仁宗室明宗室於昭洋洋之靈得不怵惕於鍾鼓牲牢之享乎凡廟享春孟秋孟外禴蒸曁臘惟於親享也竝享于永寧殿今臘臘享若攝祀則自可仰慰而仰體兩室陟降在上之孝思且況兩室之於本陵至近而至切何如也以孝陵人倫之至其事本陵誠慕之篤伏想無間於禧陵而亦必不忒於復位前後矣至若太廟第七室以下享事考諸禮節明有可據況逮事不逮事經訓昭在神道所在卽人情所存則行於太室十分至當又若只行親享於太廟有不敢爲者二端一曰旣親享而獨闕竝享於永寧殿之不敢二曰廚院封素膳而廟中受胙之又不敢然福酒修牲皆受自第一室罇俎其體貌之尊嚴而胙肉之不敢不受有如是矣於是乎攝祀而情禮之缺然小以祖宗之心爲心大豈或以誓戒之旣行有所趦趄乎今初七日太廟臘享遣大臣攝祀事令儀曹知悉讀奏訖予曰先朝下敎及壬子定式旣如是臘享則勢爲攝儀今年五享皆不得親行情理甚缺然矣仍敎曰冬享欲爲親行而未果擬於臘享親行矣與國忌正日相値云壬子年臘享過誓戒後始覺正日之相値於溫陵忌辰不得已命攝其後仍以爲式俾勿循例取稟且有先朝乙酉下敎之載於禮曹謄錄則今年廟享之皆未躬祼於情於禮缺然雖甚當遵受敎與新式臘日廟享宮享以攝儀磨鍊而冬至臘日中當於南殿享禮親行令禮曹臨時稟旨
정조 20년 · 목
出齋室乘輿出逌瞻門由弘化門明政門永淸門還內
정조 20년 · 강
行抄啓文臣六月朔課講于內閣試官沈煥之李晚秀
정조 20년 · 목
講論語副司正洪奭周通居首
정조 20년 · 강
遞承旨朴宗來洪義浩以李勉兢崔獻重代之竝前望也
정조 20년 · 목
宗來不爲仕進義浩奉命在外也
정조 20년 · 강
命莊陵奉審禮堂詢問寧越邑弊民瘼還朝後修啓
정조 20년 · 목
敎曰年前義起禮行後初行之奉審而本邑民事道內中稍遜奉命禮堂奉審之日仍於通曠處招致父老及民人詳問民瘼而邑弊則問於守令今年民間紓力之方亦爲詳問於守令民人還朝日別單修啓事下諭于禮堂
정조 20년 · 강
宗廟景慕宮臘享大祭傳香命以親臨磨鍊
정조 20년 · 강
御春塘臺行壯勇營秋冬等試射施賞有差
정조 20년 · 목
秋等鐵箭入格額外壯勇衛閑良趙文錫一矢一百三十九步二矢三矢幷一百三十四步直赴殿試柳葉箭入格把總朴基豊貫一中邊二中半熟馬帖一隻壯勇衛正憲申德就貫一中邊三中加資嘉善張平邊四中邊將除授閑良李遠哲邊四中直赴殿試別武士出身金泰鼎邊四中加資知彀官嘉義金鰲福貫二中邊一中壯勇衛資憲王道吉貫一中邊二中幷邊將除授○冬等鐵箭入格壯勇衛資憲韓大順一矢一百六十三步二矢一百六十七步三矢一百六十六步邊將除授柳葉箭入格哨官洪掄貫一中邊二中成舜民張志近邊三中幷陞敍壯勇衛閑良李重秀邊四中直赴殿試鳥銃入格牢子李尙位牙兵鄭成益旗手崔得禧貫一中邊二中哨軍元昌孫成龍起邊三中幷兼司僕除授○壯勇衛柳葉箭計劃一等崇祿李春馨邊將除授二等折衝高行敏嘉義任慶麗付上護軍三等嘉善金春雲折衝金彥揖付司果四等嘉善韓有春折衝金興哲金潤弘出身金鼎九崇祿陸重秀各熟馬帖一隻五等崇政李永植資憲韓大順折衝金宗儉出身李漢俊折衝浪處浩各半熟馬帖一隻六等出身曺元振嘉義柳孝達嘉善鄭德壽折衝崔碩輝出身丁載忠各兒馬帖一隻
정조 20년 · 강
命訓局從事官鄭東觀入直新營待外邑價布畢捧後出直
정조 20년 · 목
訓鍊都監啓言本局從事官鄭東觀申飭之下謂有情勢終不行公外邑價布捧上將未免遲滯誠極未安請令該府拿處敎以駭然之外民弊宜念爲先記過待令於新營使之自今日入直而畢捧後草記出直
정조 20년 · 강
遞判義禁邊得讓以閔鍾顯代之前望也
정조 20년 · 강
遞承旨洪義榮崔獻重以李益運魚用謙代之前望也
정조 20년 · 강
召見有司堂上李時秀金載瓚于誠正閣
정조 20년 · 목
予謂時秀曰收租案已盡修正耶時秀曰今方修正以待矣予曰自何年爲始耶時秀曰自丙申始之矣予曰丙申以前亦豈無可採者耶時秀曰丙申以前則間多文簿之難徵故竝爲闕之矣予曰詳略雖不齊舊章不可不載隨其可徵亦爲添錄可也予曰今年經用之饒乏比昨年何如時秀曰昨年則九月己匱今年則得支此月矣予曰度支經用比古無加而財用之若是難繼何也時秀曰經用則較諸數十年前有減無加而但在前則度支之不給者取用於惠廳而又無還償故朝家初不知度支之不足近年以來用輒還償故逐年耗縮其勢固然矣予曰銀礦事近有所聞否時秀曰以關西言之路上則稍稍有之路下則全無大抵零星而亦緣物主之不肯擔當無財可繼乍始旋止近聞長湍亦有新發之礦故遣計士探其虛實而姑未聞回報矣且或以爲金銀相妬彼盛則此衰近來產金甚盛銀脈漸縮云未必物理之眞箇如此而採金者旣若是之多則亦不可一切禁斷旣不禁斷則亦不可一任潛僞自朝家不可不有管攝之政故昨與大臣亦有所酬酢者矣予曰採金之利予非不知而自古邦禁遽難弛張難愼者久矣近日以來在在皆產人人得採故姑不得嚴加禁斷而服田之民舍本趨末弊亦不少姑未知何以則爲宜耳載瓚曰臣待罪西藩稔知銀弊雖以營下諸庫封不動言之記簿所載數不下三十餘萬而鉛雜相半可用者不滿三分之二泉流庫銀素稱精實前此使行之充包每取於此庫矣泉流所儲只餘麤雜今則取用於保民庫保民庫幾何不至於耗縮乎營下尙然沿邑可知至於錢弊則又甚於銀保民庫錢曾爲五十萬而以此取息以補實用矣漸次消縮今所見存不過五萬蓋緣守令之請得而不償民間之放債而蕩減許多弊端歲增年加有縮無剩錢荒如此故度支貢木以錢代捧自度支雖徵新捧木而亦無以以木應之之道大抵營財已竭故民財隨竭民財竭故民無固志臣謂若自戶惠廳限十年不用保民庫錢則以五萬兩年年生息可充五十萬之本數矣時秀曰財用之竭擧國之通患一方之略略釐弊未必收永久之效臣謂通一國大變通然後可以裕國用奠民業矣予曰財用者民國之本也大學以理財爲平天下之要道財用理然後方可以端本而出治大抵捧納之名色小然後民業可安而我國之初只有一戶曹而已其後又有三軍門又有均役廳種種名色不一而足民安得不窘國安得裕用乎蓋耗國之用莫甚於兵食雖以訓局軍料言之小米變爲大米兼司僕之加料漸次加厚國用漸縮此而不釐正雖有善者無如之何矣然而旣定之額固難猝減旣食之料亦難遽損亦豈無漸次方便汰宂節濫之道耶且以已然之效言之華城城役三年告成而不煩民力不費經用者雖緣內帑之從前儲蓄而其中四十萬卽禁衛軍十餘哨之限十年停番之效也十哨之十年停番能爲四十萬之剩我國經用之多歸於養兵從可知矣蓋學問者有體有用宇宙事皆吾分內錢穀甲兵闕一不可我東名碩之如金堉閔維重者莫不以經濟爲己任至如近世李成中亦知以理財爲急務今世風俗只知有己不知有國至於富國安民之術視若弁髦如此而國安有所恃哉予敎載瓚曰予於向日謂卿以疏於財用此固士大夫之好題目而卿旣位躋崇班責在籌司理財之事亦不可不留意加勉也
정조 20년 · 강
召見海州判官李惟稱于誠正閣
정조 20년 · 목
辭陛也○予曰爾自新昌而移差新昌之年事何如惟稱曰大爲豐熟矣予曰今年雖曰稍豐便是瘡痍之餘新舊之還一時竝督則民必反不知爲樂歲矣
정조 20년 · 강
司諫李羽逵上疏論領議政洪樂性左議政蔡濟恭賜批削羽逵職名
정조 20년 · 목
疏略曰臣於向日仰請還收相箚批旨之啓誠有錯看爛報中一字之罪而槪臣愚見竊以爲元輔雖請告在家旣在其位則以箚以疏亦豈無謀其政之道而一任抛閣不思所以管檢是大臣不以元輔自居殿下不以元輔爲責由是而國體傷損事面苟簡臣所以仰請還收者冀幸上以贊使以禮之道下以勉盡其職之義矣卽伏見相箚之批以臣之未會本旨爲敎臣益不勝惶懍隕越之至嗚呼顧念今日此誠何等時也天心未豫災沴荐臻民事孔棘艱虞未濟此政承弼之臣殫竭贊襄之日而今見首揆箚本其病未視事尙有其說至若左相之慢不赴朝抑又何義惟其居相府歷數年來不參賓對不赴籌坐公必言病私則惟意徒自據重任要厚恩一無猷爲而恬然若閑司漫職㡳貌樣朝家之設置三公官惟其人者亶若是而己哉古之中書伴食尙貽世譏今乃私第養便果何相業且近百里寒程無恙往來而咫尺朝堂視以相忘頃當聖上遇災修省減膳求助之時旣不能匡救時政又不思反省己咎只自嬉娛晏若不知者其亦以爲天災不足畏而然耶臣竊爲之慨然也噫廉恥人之大防也無是則士夫之志氣名節無恃可立而不可與爲國矣竊觀近日廉防日壞躁進成風率皆熱中患失之輩未見難進易退之人大官爲百僚之表率而猶復淟涊則宜乎擧世之轉相倣效而不之知恥此所以俗習之難化而世道之不靖也伏願殿下敦尙禮義扶植名節以爲礪世磨鈍之器焉批以爾之常參日所啓初以爲出於官箴之美意伊後領相辭箚勿使深引者無心之語不欲有意而看卽見爾疏大覺見欺於爾臥閤調痾之八耋首相若是其無難侵斥爾之此擧抑何意義插入左相事句語尤可謂無憚敢以一筆凌藉兩大臣必欲使之不安於朝廷雖有爾等百輩何損於大臣而爾之所爲不可但以乖悖言苟欲靖世道宜從爾先加嚴勘爾則削其職名
정조 20년 · 강
勉諭領議政洪樂性左議政蔡濟恭
정조 20년 · 목
敎曰卿之求退不啻懇摯而八旬元輔卽我朝枚卜三百餘人中在卿初有之美事予之所力勸於卿姑勿陳懇者卿之八旬在於來春此所以姑依尋單之中書故事許卿在家穩攝此果何損於事面乎人之爲言如彼齗斷莫非使卿致此予甚爲卿愧歎臺臣雖已處分爲申決不捨卿之意令入侍史官傳此筵敎餘意史官傳諭于領相領相不但爲然卿之取此人言亦由於俾不得任其行止之致尤何等瞿然且況疏語深緊莫掩挾雜之計言念世道朝象寒心云云猶屬例語然予所不捨領相卽卿卿卽領相大抵吹覓之過至於侮蔑侮蔑之不足又敢敲撼卿若於此示人以隨他自輕㡳意則是豈從前委毗之本意乎意或卿未聞知令入侍史官往傳槪略兼敍慰勉之意自餘續當細及此意先爲知悉事史官傳于左相以來金虎門仍留史官二員待命騎馬二匹立之
정조 20년 · 강
勘放金吾時囚具允德具絎韓範敏
정조 20년 · 목
義禁府啓言金浦前郡守具允德口招以爲今五月十一日興德稅船掛嶼致敗故多率船隻準數拯出而恐致腐傷一邊以拯劣米例分給仍卽論報營門則回題內改色米例平一石式分給云故依營題知委民間矣若有周旋免罪之計則初何以拯劣米例分給乎卽此一事亦知無他意云興德前縣監具絎口招以爲待罪本縣時大同四月分裝發五月到金浦郡地方致敗而素知稅穀臭載法意至重有不可自下掩置惟俟勘罪而事在他道身在遠地雖欲圖囑其勢末由云具允德具絎所當請刑而旣有取招以入之命請上裁敎以竝以草記議處又啓言具允德旣以拯劣米例分給民間之後雖有營題固當據理防報而變作改色貽弊民間者極爲可駭具絎當初裝發之時不能嚴束沙格致有此沈水之境者亦爲駭然請以此照律敎以具允德則初以拯米依例分給具絎則未及圖囑事勢似然允德及絎各以不謹護送不善裝發罷職又啓言造紙署別提韓範敏咨文紙色比前品劣而身爲該郞不善看檢之罪杖八十收贖奪告身三等私罪施行允之敎以功減一等
정조 20년 · 강
許副領議政洪樂性左議政蔡濟恭仍命入侍承旨傳諭
정조 20년 · 목
敎曰卿等丐退而予不許不許之故受人凌藉如李羽逵者出而卿等之疲惱極矣早卽副懇寧或有是且況備例之敦迫尤非誠心待卿等之道所以致此職由於予及今方便豈待卿等卿等相職依前筵懇副施快作節拍俾湔用之羽逵輩莫敢恣售舊習以圖淸明之象卿等知予微意事遣入侍承旨往傳于昨夜傳諭兩大臣○承旨李晚秀書啓以爲臣敬奉聖諭馳往傳諭于領議政洪樂性所住處則以爲昨於史官之回附奏數語略陳惶蹙之忱卽者承宣儼臨聖諭誕敷十行辭旨諄懇隆摯首頓手攢感淚被面從今以往公而免國體之隳損私而獲分義之少伸且可以杜門訟愆便意調痾云○承旨李益運書啓以爲臣敬奉聖諭馳往傳諭于左議政蔡濟恭所住處則以爲臣祗承昨夜別諭始知基參峻發而十行慰勉之敎丁寧諄複臣驚懍之餘感淚沾襟坐待天明方擬呈納御符進出都門以效自靖之忱臨當出門銀臺近臣齎奉聖諭儼臨陋巷臣驚惶跪讀字字恩言實非滓穢賤臣所當得者而許解相職別是我聖上復垂再生之恩也臺疏尙未見全本其所臚列未知爲何樣罪狀而以梗槪聞之只見其爲是而未見其或非也在聖朝綜核之政固宜罪譴臣身以警一世而今乃曲爲臣地許令解負郵罰不降禮遇有加一息未泯之前惟當瞻依感戴長懷隕結之心而已云
정조 20년 · 강
遞判尹鄭民始以尹師國爲判尹尹弘烈爲左尹竝前望也
정조 20년 · 강
召見定例堂上李時秀京畿監司李冕膺于便殿
정조 20년 · 목
予謂冕膺曰安陽橋能於未寒前畢役乎冕膺曰來月內似可告訖役費以江原道加分耗劃用而恐有不足之慮矣予曰間浦舟橋何以爲之冕膺曰氷若未泮則直爲架橋似好故先立橋柱以待矣予曰民力不至大費乎冕膺曰此則以舟橋所費足可相當矣予曰儲置米七千石之劃定者果無不足之慮乎冕膺曰治道橋梁及陵役諸費莫如今年不足以相當在他年則優有剩矣予曰今年陵寢修改之役何若是浩大時秀曰春間以陵寢修葺處有頉不報事有飭敎故細細有頉陵官不敢不報旣報之後禮戶曹不敢防報故今年陵役比他年最多矣至於貞陵丁字閣今秋修改猶多未盡又將有明年之役云矣予曰何爲而然也時秀曰陵官只擧目下最急處枚報至於樑上腐朽處不敢遽然輒報故其勢如此云矣予曰大臣戶禮堂之進去各隨其修改之輕重而丁字閣是紅箭門內當其修改戶判何不親審時秀曰飭敎以後諸般頉報一時齊到故奉審輕重臣未及詳知矣予曰當初飭敎欲使陵官另加董飭而已豈可不問地之輕重而戶禮堂不奉審不問役之緊歇而戶曹不防報乎時秀曰從今陵役後令戶禮曹作爲一册懸錄其年條久近定限幾年追責其陵官勤慢似好矣
정조 20년 · 강
命溫幸陪從人畿內年九十人李世傑趙興馥同知單付湖西百歲人徐豆金僉知單付兩道年八十人帖加年七十以上人各米三斗年六十以下人各米二斗分給
정조 20년 · 강
命畿湖奴婢宣頭案修整退行於後當次式年仍飭嶺南災結勤徵之弊
정조 20년 · 목
敎曰今聞畿伯言奴婢宣頭案之積年退限者今年當爲修整云日昨見自南來之守令亦有莚敎矣大抵秋事雖幸免歉而民間之困於新舊催科公私徵逋不見如見瘡痍之餘何以枝梧乎凡係一分裨益於紓力者其所方便當靡不用極畿伯提奏政合予意宣頭案修整特令退行於後當次式年湖西準此原疏因違式使之改修納而其中嶺南近年災結之勒爲徵稅事旣聞之不可以疏未下批置之該道年分狀啓雖有許施觀於臺疏益知其爲瘼令廟堂申加提飭該道俾有便民之實效
정조 20년 · 강
命安山前郡守趙重瞻定配分揀砥平前縣監李永喆拿致畿營決棍放送
정조 20년 · 목
京畿監司李冕膺啓言安山前郡守趙重瞻決杖定配有還宮後擧行之命矣決杖則雖自臣營徑先擧行而定配則姑未發送許久仍置極涉惶悚敢此仰達敎以擧行之不能事事旣非故犯決杖足以懲勵定配則分揀又啓言砥平前縣監李永喆決棍次有幸行時金浦郡待令之敎而幸行旣命停止則許久仍置亦涉惶悚竝此提達敎以意謂勤勵反甚劻勷特敎差送之意果安在哉拿致卿營決棍十度放送後狀聞
정조 20년 · 강
命畿內舊還以久遠條中推移準捧
정조 20년 · 목
京畿監司李冕膺啓言今年舊還之最久條徵捧其在重糶糴之道法意當然而第伏念最久條當納之民咸多指徵無處之流易致代侵騷擾之弊日前關西道臣亦以勿拘最久年條許令闊狹之意有所狀請大臣覆奏許施矣無論彼此民情旣無異同則就其久遠條中推移以捧必準應捧之數恐合便宜之道矣從之
정조 20년 · 강
命關西事目災外七百七十結六十五負三束依狀請加劃
정조 20년 · 목
平安監司朴宗甲狀啓以爲甲辰實總八萬四千七百六十五結七十八負當年災還實條四百五十結自乙巳至乙卯逐年還加起八百十一結九十三負二束勸耕陳起一百十一結八十三負五束合元總八萬六千一百三十九結五十四負七束內各邑永災五百二結九十一負七束各衙門免稅條一百六結三十六負三束辛亥江界陳田一千三百九十三結四十三負六束合頉下二千二結七十一負六束減除於元總中則在實結爲八萬四千一百三十六結八十三負一束此卽乙卯元總也歲有減頉年有添錄而添錄之結不足以補減頉之數十年之間寸得尺失乙卯之比甲辰所積之縮爲六百二十八結九十四負九束總雖隨年而有高下田本麗土而無增減豐熟之畮稅非加出陳頉之地災則自如而以見在之縮結責已往之高稅以理以勢其道末由本道災政例以比總餘結酌量分給而比總旣如是不足則今年當俵之災八百八十三結四十五負三束尤無區處之道故臣之前啓中請比稍低之總者此也就其低總之中惟癸丑實總八萬三千二百六十四結六十四負八束以乙卯元總比之則所餘爲八百七十二結十八負三束與當俵災結之數略相湊合而其所參差不過十結之間則此可以從便排比故敢以癸丑實總仰請磨勘矣今以癸丑元總之添其當年災七百五十九結三十八負三束合八萬四千二十四結三負一束覆啓允下矣乙卯元總內除減癸丑元總則所餘爲一百十二結八十負比總不足之數今可以充補有裕雖不勝感幸萬萬而第以比總所餘較之今年當俵之災僅爲八分之一此外雖有當年條陳還加起之應爲加入者此則不入於比總元結而添錄於出稅實結亦是已例則今不可以比論於結災之需矣大凡被災之民孰非可矜而至於今年沿邊事情尤別及其給災蠲賦之日乃不及八分一之數則其在事體終涉苟艱給災不足條七百七十結六十五負三束特許加劃均一分俵事請令廟堂稟旨分付敎以沿邊民事之此壃爾界判若異域觀於前狀可以知之今年俵結之夥然事勢所使道伯更請必有料量其在爲西土沿民之道何循常例特許加請結數俾有益下之效事分付
정조 20년 · 강
命不爲仕進及陳疏徑出諸承旨竝牌招
정조 20년 · 목
政院啓言行都承旨李鼎揆行右承旨李益運左副承旨李勉兢今日不爲仕進行左承旨李晚秀陳疏徑出右副承旨魚用謙陳疏原疏以國忌齋戒不得捧入臣亦不敢以見職自居不得循例請牌院中無人何以爲之敎以此啓辭還給仍令牌招
정조 20년 · 목
以金翰東爲大司諫金勉柱吳泰賢及翰東竝新通也尹序東爲司諫鄭東觀爲副修撰權裕爲戶曹參判黃仁紀爲徽陵參奉仁紀初仕也李運行爲黃山察訪李聖圭爲知事洪聖淵爲都總管
정조 20년 · 강
命濟州牧使柳師模緘推分揀
정조 20년 · 목
全羅監司徐鼎修狀啓以爲刑曹關內濟州牧使柳師模定配罪人修啓册子中該牧定配罪人金後文罪目以巨濟府南海縣兩邑號竝稱書錄推考警責事命下矣令靈巖郡守差定推官依例發緘則該牧使答通內以爲莫重啓本只憑謄錄書塡致勤問備惶恐震越無所容逃云○刑曹啓言濟州牧使柳師模旣已遲晩而係是防禦使臣曹不敢擅便請上裁敎以分揀
정조 20년 · 강
景慕宮冬享大祭命以來十一月初二日親行省牲省器亦以親臨磨鍊
정조 20년 · 목
禮曹以來十一月初二日景慕宮冬享大祭親行及省牲省器依例以親臨磨鍊啓稟有是命
정조 20년 · 목
時有整理字譜編印之役命直提學李晩秀與李書九同管校正仍敎曰編校之役自多管檢飭亦施矣前參判李書九給牒敍用仍令該曹口傅付軍職
정조 20년 · 강
遣承旨致祭于贈領議政文正公金麟厚家
정조 20년 · 강
命先正從享時致祭承旨受香進去
정조 20년 · 목
敎曰先正從享時致祭近例承旨進去禮官代承旨受香事分付
정조 20년 · 강
判下來初一日動駕時軍兵節目
정조 20년 · 목
兵曹啓言來十一月初一日大駕詣景慕宮齋宿初二日冬享大祭親行時何營軍兵隨駕何營軍兵留陣禁軍及馬步軍以幾番幾哨磨鍊而禁衛鄕軍停番矣餘軍留營何以爲之乎敎以訓局馬軍五哨步軍二十哨禁軍五番隨駕御營廳留陣其餘留營置之路由館峴以此分付
정조 20년 · 강
黃海監司徐邁修陳疏更請災結未準下五百十二結四十七負許令廟堂稟處尋罷邁修職
정조 20년 · 목
疏略曰今因災結一事不能從實申請使一民有白徵之歎則是下負臣心上負殿下也此臣所以寧陷無嚴之罪而一啓再啓不知止者也臣之再啓請災也廟堂之較其畓總參以年事覆奏者推以事理誠亦得當而本道今年執災處皆是流來陳廢初不落種者則不可以年事之豐疑其災結之多而當初執災之時臣之操縱列邑靡不用極實無更事於査櫛今以啓請之未準臣若徒懷嚴畏不恤民隱更以半千結之災直爲減下於民間則是豈臣對揚德意事君無隱之道哉伏乞未準下五百十二結四十七負特命劃下使樂歲災民均飽聖德批以疏辭令廟堂稟處○備局啓言海西俵災以總較劃幾爲八分之一者比諸路不啻過多而道臣今又封疏以流來陳廢初不落種爲言以舊陳論之畿甸之多居最於諸路以幅圓論之嶺湖南之廣又豈比海西而彼三道之較元總未能十分一之請災皆當有白徵之慮乎廟堂之斟量彼此覆奏行會者雖謂之曲副於海西出於寧失之意可也道臣則不思反求再啓一疏必以自是已見得請乃已爲準事體道理誠極未安請加請事置之該監司徐邁修施以罷職之典從之
정조 20년 · 강
遞承旨李勉兢以李海愚代之前望也
정조 20년 · 목
予曰海西舊初不名色果詳考乎時秀曰畿則有此名色而他道則無之矣子曰海西之延白則被災屬耳還實似或無多如此等地似與當年初不有異雖一民或有白地之徵則非朝家本意卿須與右相相議關問本道後更爲筵稟也予曰再昨日加資帖果卽分送畿湖乎時秀曰已爲分送而追錄之未入賞典者亦有若干人矣予曰何名色乎時秀曰船艙擧行五十餘人及各司吏隸十二人矣予曰賞典當從何例時秀曰船艙則御駕船擧行諸人當從特例其餘從米斗之例京司吏之陪從者當施一體帖加之典矣予曰詳考前例區別實數後向日傳敎中以此添書日省錄及政院日記竝爲載錄可也
정조 20년 · 강
命敍侍從堂上堂下卿宰罷散人金文淳權欕閔台爀成德雨李始源宋翼孝曹喜有李貞運金近淳韓用鐸趙德潤尹悌東尹㴠
정조 20년 · 강
削翰林吳泰曾注書金履永職
정조 20년 · 목
政院啓言下番翰林吳泰曾昨日則旣受御題而呈券之前徑先登筵今日則旣已製進而入侍有命替以兼史由前則違越受敎由後則壞損院規所當重勘而本院請推之外無他可施之罰敎以擧措之駭悖極爲無狀削職雖與下番有異破壞格例其罪無優劣當該注書亦爲削職
정조 20년 · 강
命黃海監司徐邁修罷職傳旨待廟堂行査捧入
정조 20년 · 목
以邁修罷職傳旨敎曰舊初不一事廟堂聞已査問待行査此傳旨捧入
정조 20년 · 목
以宣傳官射會居首人別單敎曰追射之類尙未畢試則何以知居首之爲眞箇居首乎竝還給待畢試修正入啓小布三十矢夭爲畫壯而敢稱居首則該廳先進中如朴基豊李尙訥柳殷鉉金珠淵尹養儉輩之番番居首者次次加資當爲三重大匡金紫光祿大夫乎此後小布若非四十矢以上則居首別單初爲書入雖一巡未滿次數無敢都計劃而追射之類令堂上宣傳官率往中日廳內司僕監射來頭都計劃射講日講或不通於抽栍之章當該行首宣傳官難免其責其中尤甚者決棍汰去斷不可已以此嚴飭
정조 20년 · 강
原州所在顯隆園香炭收稅以五百兩定總永爲式